# Dye Grundtlichen Vnd rechten haupt Artickel aller Baurschafft

Textdaten :
| Autor: | |
| Illustrator: | {{{ILLUSTRATOR}}} |
| Titel: | Dye Grundtlichen Vnd rechten haupt Artickel aller Baurschafft |
| Untertitel: | |
| aus: | Vorlage:none |
| Herausgeber: | |
| Auflage: | |
| Entstehungsdatum: | |
| Erscheinungsdatum: | 1525 |
| Verlag: | Melchior Ramminger |
| Drucker: | {{{DRUCKER}}} |
| Erscheinungsort: | Augsburg |
| Übersetzer: | |
| Originaltitel: | |
| Originalsubtitel: | |
| Originalherkunft: | |
| Quelle: | Commons |
| Kurzbeschreibung: | |
| Artikel in der Wikipedia ||
| Eintrag in der GND: {{{GND}}} ||
| Bild ||
| Dye Grundtlichen Vnd rechten haupt Artickel aller Baurschafft.pdf ||
| Bearbeitungsstand ||
| korrigiert ||
| Dieser Text wurde anhand der angegebenen Quelle einmal Korrektur gelesen. Die Schreibweise sollte dem Originaltext folgen. Es ist noch ein weiterer Korrekturdurchgang nötig. ||
| Um eine Seite zu bearbeiten, brauchst du nur auf die entsprechende [Seitenzahl] zu klicken. Weitere Informationen findest du hier: Hilfe ||
| Indexseite ||
Es seyn viel wider christen / die jetzund von wegen Die wider Christen. der versammleten Baurschafft / das Evangelion zu schmehnn vrsach nemen / sagent / das seyn die frücht / des newen Evangelions? Nyemand gehorsam seyn / an allen orten sich emporheben und auff pömen / mit grossem gewalt zuh auff lauffen und sich rotten / Gaistlich vnnd weltliche oberkaiten zu reformieren / auszureytten / Ja vielleücht gar zu erschlagen? Allen diesen Gotlosen frevenlichen vetailern / Antwurten diese nachgeschribne Artickel / Am ersten das sye dise schmach / des wort gotes auff heben / Zum andern die vngehorsamigkait / Ja die Empörung aller Bauren Christenlich endschuldigen / Zum ersten ist das Evangelion nit ain vrsach der Empörungen oder auffrühren. Dye weyl es ain rede ist / von Christo dem verhaissne Messia / Welchs wort vnd leben / nichts dann / liebe / Fride / Geduldt vnn ainigkaiten lernet / Also dz alle die in disen Christun glauben / lieplich / Fridlich / Gedultig / vnd ainig werden / So dann der grund aller Artickel der Bawren (Wie dann klar gesehen wirt) Dz Evangelion zu hören / vnd dem gemeß zu leben / dahin gericht ist / Wie mügen dann die widerchristen das Evangelion ain vrsach der Embörung / vnd des vngehorsams nennen? Das aber ettlich widerchristen vnd feynd des Evangelii / Wider sölliche anmuttung vnn begerung sich lonen vnd aufbömen / ist das Evangelion nit vrsach / Sonder der teüfel der schedlichst feynd des Evangelii / der solches durch den vnglauben in den seynen erweckt / Hyemitte das / das wort Gotes (liebe / freyd vnd ainigkait lernent) vndergetruckt vnn wegkgenommen wurde. Zum andern dann klar lauter volget / das dye Bawren in jren Artickeln solches Evangelion zur leer vnd leben begehrendt / nit mügen vngehorsam / Aufrührisch / genennt werden / Ob aber Got die Bauren (nach seynem wort zu leben ängstlich rufent) erhören will / Wer will den willen gotes Tadlen? Wer will in sein gericht greyffen? Ja wer will seiner mayestet wydstreben? Hat er die kinder Israhel zu jm schreyendt / erhöret / vnd auß der hand Pharaonis erlediget? Mag er nit noch heut die seynen erretten? Ja er wirts erretten! Vnn in einer kürtz! Derhalben Christlicher leser / Soliche Nachuolgend Artickel lyse mit fleyß / Vnd nach mals vrtail.
Zum ersten ist vnser diemütig bytt vnn beger / auch vnser aller will vnn maynung / das wir nun für ohin gewalt und macht wöllen haben / ain gantze gemain sol ain Pfarer selbs Erwöhlen vnd kyesen? Auch gewalt haben den selbigen wider zuentsetzen / wann er sich vngepürlich hieldt / Der selbig erwölt Pfarer soll vns das hailig Evangeli lauter vnn klar predigen one allen menschlichen zusatz / leer und gebot / dann vns den waren glauben stets verkündigen / geyt vns ein vrsach gott um sein gnad zu bitten / vnns den selbygen waren glawben einbylden vnd in vnns bestetten / Dann wann seyn genad in vnß nit eingepyldet wirdt / so bleyben wir stets fleysch vnn blut / das dann nichts nutz ist / wie klärlich in der geschrift stat das wir allain durch den waren glauben zu got kommen kinden / vnd allain durch seyn barmherzigkait sälig müssen werden / Darumb ist vns ain söllicher vorgeer vnn Pfarer von nötten vnn in diser gestalt in d geschrifft gegrindt.
Zum andern nach dem der recht Zehat auff gesetzt ist im alten Testament und im Neuen als erfüldt / nichts destminder wollen wir den rechten korn zehat gern geben / Doch wie sich gebührt / dem nach man sol in Got geben / vnn den seynen mitaylen / gebürt es ainem Pfarrer so klar das wort gots verkindt / Seyen wir des willen hinfüro disen zehat / vnser kirch Bröpst so dann ein gemain setzt, Sollen einsemmlen vnd eynnehmen / darvon ainem Pfarrer / so von ainer ganzen gemain erwölt wirt / seyn zymlich gnugsam auffenthalt geben / jm vnd den seynen / nach erkantnus ainer gantzen gmain / vnnd was über bleybt sol man (armen dürfftigen / so im selben dorff verhandnn seind) mittailen / nach gestalt der Sach vnn erkantnus ainer gemain / was über bleybt soll man behalten / ob man Raysen müßt von lands not wegen / Darmit man kain lands steuer dürff auff den armen anlegen / Sol manß von disem überschuß außrichten / Auch ob sach were daß ains oder mehr dörffer weren / die den zehenden selbs verkauft hettent aus etlicher not halben / dieselbigen so darumb zu zaigen / in der gestalt haben von aynem gantzen dorff der sol es nit entgeltenn / Sonder wir wellen vns zymlicher weyß nach gestalt vnnr sach mit im vergleychen / jm sollichs wider mit zymlicher zyl und zeyt ablassen. Aber wer von kainem dorff solichs Erkaufft hat vnn jre forfaren jnen selbs solchs zugeaygent haben / wöllen vnd solen und seynd jnen nichts weyters schuldig zugeben / allain wie obstat vnsern Erwöhlten Pfarrer darmit zu underhalten / Nach malen ablesen / oder den dürfftigen mittailen / wie die hailig geschryfft innhölt / Sy seyen gaistlich / oder welttlich den klaynen zehat wöllen wir gar nit geben / Dann Got der her dz vich frey dem menschen beschaffen / das wir für ein vnzymlichnn zehat scherzen / den die menschen erdicht haben / Darumb wöllen wir jn nit weytter geben.
Zum dritten / Ist der brauch bysher gewesen / daß man vns für jr aigen leüt gehalten haben / wölchs zu erbarmen ist / angesehen das vns Christus all mit seynem kostparlichen plut vergüssen / erlößt und erkaufft hat / Den Hyrtten gleych alls wol alls Den höchsten / kain auß genommen / Darummb erfindt sich mit der geschryfft das wir frey seyen und wöllen sein / Nit dz wir gar frey wöllen seyn / kain oberkait haben wellen / Lernet vnß Gott nit / wir sollen in gebotten leben nit yn freyem fleyschlichen mutwilen. Sonder got lieben jn als vnsern Herren jn vnsern nechsten erkennen / vnnd alles das so wyr auch gern hetten / das vnns Got am nachtmal gepotten hat zu ainer letz / darumn sollen wir nach seinem gepot leben zaigt vnd weißt vns diß gepot nit an das wir der oberkait nit korsam seyen / nit allain der oberkait / sunder wir sollen vns gegen jedermann diemütignn / das wir auch geren gegen vnser erwelten vnd gesetzten oberkayt (so vns von Got gesetzt) in allen zimlichen vnn Christlichen sachen geren gehorsam sein / seyen auch ohn zweyfel jr werdent vnß der aigenschafft als war und recht Christen geren endtlassen oder vns im Evangeli des berichten daz wirß seyen.
Zum vierten ist biß her jm brauch gewesen / dz kayn armer man nit gewalt gehabt hatt / das willpret gefigel oder fisch jn fliessenden wasser nit zu fachen zu gelassen werden / welchs vns gantz unzymlich vnn vnbrüderlich dunckt / sunder aigennützig vnn dem wort Gotz nit gemeß sein / Auch in etlichen ortern die oberkait vns dz gewild zu trutz vnd mechtigem schaden haben / wil vns dz vnser (so Got dem menschen zu nutz wachsen hat lassen) die vnvernünfftigen thyr zu vnnutz verfretzen mutwilligklich (leyden müssen) dar zu stillschweigen das wider Gott vnd dem nechsten ist / Wann als Gott der herr den menschen erschuff / hat er jm gewalt geben vber alle thier / vber den fogel im lufft vnd vber den fisch im wasser. Darumn ist vnser begeren wann ainer wasser hette dz ers mit gnügsamer schrift beweysen mag das man das wasser unwyssenlich also erkaufft hette / begeren wir jms nit mit gewalt zu nemen Sunder man müst ain Christlich eyn sechen darynnen haben vonwegen brüderlicher lieb / aber wer nit gnügsam anzaigen darumm kan thon / solß ainer gemayn zymlicher weyß mittailen.
Zum fünfften seyen wir auch beschwert der beholzung halb / Dann vnsere herrschafften habend jnen die hölzer alle allain geaignet / vnn wann der arm man was bedarff muß ers um zway geldt kauffen / ist vnnser maynung was für höltzer seyen / Es habens geistlich oder weltlich jnnen die es nit erkaufft haben / sollen ayner gantzen gemain weder anheim fallen / vnn ainer gemayn zimlicher weiß frey sein aim yetlichen sein notdurfft jnß hauß zu brengen umm sunst lassen nemen / auch wann von nöten sein wurde zu zymmern auch umsunst nemen / doch mit wissen der so von gemain darzu erwelt werden. So aber kains vorhandnn wer / dann das so redlich erkaufft ist wordenn / Sol man sich mit den selbigen briederlich vnn Christelich vergleichen / Wann aber das gut am anfang auß jnen selbs geaygnet wer worden vnd nachmals verkaufft worden / Sol man sich vergleichen nach gestalt der sach vnn erkanntnuß briederlicher lieb vnd heiliger geschrifft.
Zum sechsten ist vnser hart beschwerung der dyenst halben wölche von tag zu tag gemert werden und teglich zu nehmen / begeren wir das man ain zimlich ein sechen dar ein thu / vnß der massen nit so hart beschweren / Sonder vns gnedig hier jnnen ansehen wie vnser Eltern gedient haben allain nach laut des wort gots.
Zum sibenten daz wir hinfüro vns ain herrschafft nit weyter wölle lassen beschweren / sond wieß ain herschafft zymlicher weiß aim verleyht also sol erß besitzen laut der verainigung des herren vnn bauren / Der her soll jn nit weiter zwyngen noch dryngen mer dy enst noch anders von jm vmn sunst begeren / Darmit der Baur solych gütt on beschwert also rüeblich brauchen vnd niessen müg / ob aber des herren dienst von nötten weren / sol jm der baur willig vnn gehorsam für ander sein / doch zu stund vnd zeyt / das dem bauren nit zu nachtail dyen / vnnd jme vmb aynen zymlichen pfenning denn thün.
Zum achten sey wir beschwert / vnn der vil so güter jnnen haben / daß die selbigen güter die gült nit ertragen kinden vnd die Bauren das jr darauf einbiessen vnn verderben. das die herrschafft die selbigen güter / Erberleue besichtigen lassen / vnn nach der billigkayt ain gylt erschöpff / da mit der baur sein arbait nit vmb sunst thye / dann ain yetlicher tagwercker ist seyns lons wirdig.
Zum neunten seyen wyr beschwert der grossen frefel / so man stetz new satzung macht / nit dz man vnß strafft nach gestalt der sach / sunder zu zeyten auß grossem neyd / vnd zu zeyten auß grossem gunst / Ist vnser maynung / vns bey alter geschribner straff straffen / darnach die sach gehandelt ist / vnd nit nach gunst.
Zum zehenden sei wir beschwert / daß etlich haben jnen zugeaignet / wisen der gleichen ecker / die dann ainer gemain zu geherent / Die selbigen werden wir wider zu vnsern gemainen handen nemen / Es sey dann sach das mans redlich erkaufft hab / wann mans aber vnbillycher weyß erkaufft het / Sol man sich gütlich vnnd briederlich mit ainander vergleychen nach gestalt der sach.
Zum ailften wellen wir den brauch genant den todt fall ganz vnn gar abthun habnn / Den nimmer leiden noch gestatten / das man witwen waisen das jr wider Got vnn eeren / also schendlich nemen berauben sol / wie es an vil ortten (mennigerley gestalt) geschehen ist / vnn von den / so sy besitzen vnd beschirmen solten / hand sy vns geschunden vnnd geschaben / vnd wann sy wenig füg hettendt gehabt / hettendt diß gar genomen / dz Got nit mehr leiden wyl / sunder sol gantz absein / kain mensch nichts hinfiro schuldig sein zu geben / weder wenig noch vyl.
Zum zwelften ist unser beschluß vnn endtlyche maynung / wann ainer oder mer Artickel allhie gestelt (So dem wort Gotes nit gemeß) weren / als wir dann nit vermainen die selbigen artickel / wo man vns mit dem wort Gots für vnzimlich anzaigen / wolt wyr darvon abston / wann mans vns mit grnnt der schrifft erklert. Ob man vns schon etlich artickel yez zu lyeß / vnn hernach sich befendt das vnrecht weren / sollen sy von stundan todt vnn absein nichts mehr gelten / dergleichen ob sich in der schrifft mit der warhait mer artickel erfunden / die wider Gott vnd beschwernus des nächsten weren / wöll wir vnns auch vorbehalten / vnnd beschlossen haben / vnnd vns in aller Christlicher leer yeben und brauchen / darumb wir Gott den herren bitten wöllen / der vns das selbig geben kan vnnd sunst nyemant / Der frid Christi sey mit vns allen.